b'\n_START_ARTICLE_\nWedellsborg\n_START_PARAGRAPH_\nWedellsborg er en gammel s\xc3\xa6deg\xc3\xa5rd, som n\xc3\xa6vnes f\xc3\xb8rste gang i 1295 og kaldt Husbygaard. Senere kaldt Iversn\xc3\xa6s fra 1350 til 1672. Grevskabet Wedellsborg er oprettet i 1672 af rigsfriherre Wilhelm Friedrich von Wedell fra Stormarn i Tyskland. G\xc3\xa5rden ligger i Husby Sogn, Middelfart Kommune. Hovedbygningen er opf\xc3\xb8rt i 1500 og er st\xc3\xa6rkt ombygget i 1706 og 1920._NEWLINE_I 2006 foretoges for f\xc3\xb8rste gang ark\xc3\xa6ologiske udgravninger p\xc3\xa5 det middelalderlige voldsted, som Wedellsborgs hovedbygninger ligger p\xc3\xa5. Unders\xc3\xb8gelsen foran hovedbygningen p\xc3\xa5viste et ukendt stykke af voldgraven i to faser. Den \xc3\xa6ldste voldgrav var af ca. 3,6 m bredde og antages at v\xc3\xa6re fra det \xc3\xa6ldste Iversn\xc3\xa6s. Senere \xe2\x80\x93 fra senmiddelalder \xe2\x80\x93 etableres imidlertid en ny og kraftigere voldgrav, hvori blev fundet nedrammede egep\xc3\xa6le og fletv\xc3\xa6rk. F\xc3\xb8rstn\xc3\xa6vnte kan have b\xc3\xa5ret en bro, mens sidstn\xc3\xa6vnte har holdt p\xc3\xa5 voldgravens materialer._NEWLINE_I hovedbygningen findes en lur fra bronzealder. Der er ikke offentlig adgang til hovedbygningsomr\xc3\xa5det._NEWLINE_Wedellsborg Gods er p\xc3\xa5 3519,4 hektar med Billeskov, Sparretorn, Tybrind, Risbro, Torbenh\xc3\xb8j og 6 sm\xc3\xa5 g\xc3\xa5rde.'